ไฟเขียวจุฬาฯสร้างตึกสูงดึงเอกชนร่วมทุน2พันล.
ครม.ไฟเขียว จุฬาฯ ร่วมทุนเอกชนสร้างอาคารสูง 34 ชั้น บนพื้นที่ “สยามสแควร์” กว่า 2,000 ล้านบาท
5 ก.ย. 2555

ครม.ไฟเขียว จุฬาฯ ร่วมทุนเอกชนสร้างอาคารสูง 34 ชั้น บนพื้นที่ “สยามสแควร์” กว่า 2,000 ล้านบาท
นายภักดีหาญส์ หิมะทองคำ รองโฆษกประจำสำนักรัฐมนตรี เปิดเผยว่า ที่ประชุมคณะรัฐมนตรี (ครม.) มีมติให้เอกชนร่วมงานในโครงการพัฒนาที่ดินบริเวณพื้นที่สยามสแควร์บางส่วน (อาคารกลุ่ม L) ตาม พ.ร.บ.ว่าด้วยการให้เอกชนเข้าร่วมงาน หรือดำเนินการในกิจการของรัฐ พ.ศ. 2535 ของจุฬาลงกรณ์มหาวิทยาลัย
ทั้งนี้ ที่ดินดังกล่าวมีเนื้อที่ 4 ไร่ 2 งาน 28.75 ตารางวา ตั้งอยู่บริเวณลานจอดรถที่ 4 ตรงข้ามโรงแรมโนโวเทล ใกล้ทางออกถนนอังรีดูนังต์ของศูนย์การค้าสยามสแควร์ ด้านเหนือติดสยามสแควร์ซอย 7 ด้านใต้ติดสยามสแควร์ซอย 64 ด้านตะวันออกติดถนนอังรีดูนังต์ และด้านตะวันตกติดสยามสแควร์ซอย 8 มูลค่าที่ดิน 207.2 ล้านบาท
นายภักดีหาญส์ ระบุว่า จุฬาฯ มีโครงการกันที่ดินแปลงนี้สร้างเป็นอาคารสูง 34 ชั้น พื้นที่ใช้สอย 8 หมื่นตารางเมตร โดยจะแบ่งการพัฒนาออกเป็น 2 ระยะ ได้แก่ ระยะ 1 การสร้างอาคารส่วนฐานสูง 10 ชั้น วงเงิน 1,010 ล้านบาท พื้นที่ใช้สอยประมาณ 8 หมื่นตารางเมตร โดยจุฬาฯ จะเป็นผู้รับผิดชอบค่าใช้จ่ายในการลงทุนทั้งหมด 
สำหรับการลงทุนในระยะที่ 2 เป็นการก่อสร้างอาคารสูงตั้งแต่ชั้น 1134 พื้นที่ใช้สอยร่วม 3 หมื่นตารางเมตร จะเป็นส่วนที่จุฬาฯ เปิดให้เอกชนเข้ามาร่วมดำเนินการในรูปแบบ Build-Transfer-Operation เพื่อก่อสร้างเป็นโรงแรม หรืออาคารสำนักงาน ซึ่งหากก่อสร้างโรงแรมจะต้องใช้เงินลงทุนประมาณ 1,295 ล้านบาท แต่หากสร้างเป็นอาคารสำนักงานจะใช้เงินลงทุน 700 ล้านบาท 
“การก่อสร้างระยะที่ 2 จุฬาฯ จะไปทำมาร์เก็ต ซาวดิง กับเอกชนว่าอาคารชั้นที่ 1134 จะสร้างเป็นโรงแรมหรืออาคารสำนักงาน จากนั้นก็จะเปิดคัดเลือกบริษัทเอกชนเข้าร่วมทุน ซึ่งกรณีสร้างสำนักงานที่มีระยะเวลาโครงการ 30 ปี จะคืนทุนในเวลา 11.14 ปี แต่หากเป็นโรงแรมจะคืนทุนใน 7.50 ปี” นายภักดีหาญส์ ระบุ